Formand for institutionen Helsegården i Sindal har valgt at trække sig med øjeblikkelig virkning. Han mener, at man bør lukke stedet.

Bestyrelsesformand for den selvejende institution Helsegården, Peter Duetoft, stopper med øjeblikkelig virkning. Det skriver NORDJYSKE Stiftstidende. Peter Duetoft trækker sig efter, at der den seneste tid har været heftig debat om institutionen, der er for psykisk udviklingshæmmede. Debatten har raset omkring fyringen af institutionens leder Grete Olesen, om behandlingen af de psykisk udviklingshæmmede og om afsløringen af økonomisk bedrageri, hvor institutionens bogholder er meldt til politiet. Peter Duetoft forlader institutionen i vrede og mener, at man bør lukke Helsegården: - Der har været problemer - især de seneste måneder med chikane af beboerne. Alle forsøg på at ændre tingenes tilstand er bare blevet afvist. Derfor er eneste mulighed, at DSI Helsegården lukker hurtigst muligt, siger han til Nordjyske Stiftstidende.